करणको ५ विकेट, नेपालले नामिबियाबाट पायो २८६ रनको लक्ष्य 
नामिबियाले नेपाललाई विश्वकप लिग-२ मा खेल जित्न २ सय ८६ रनको लक्ष्य दिएको छ । माइकल भान लिङगेनको सानदार शतकमा नामिबियाले निर्धारित ५० ओभर पूरा खेली  २ सय ८५ रनमा अलआउट भयो ।
काठमाडौँ — नामिबियाले नेपाललाई विश्वकप लिग-२ मा खेल जित्न २ सय ८६ रनको लक्ष्य दिएको छ । माइकल भान लिङगेनको सानदार शतकमा नामिबियाले निर्धारित ५० ओभर पूरा खेली  २ सय ८५ रनमा अलआउट भयो ।त्रिवि क्रिकेट मैदान कीर्तिपुरमा लिङगेनले १ सय ३३ रन बनाए । टस हारेर ब्याटिङ गरेको नामिबियाबाट लिङगेनले लगातार दोस्रो शतक बनाएका हुन् । डिसेम्बरमा उनले नेपालविरुद्ध नामिबियाको विन्डहोकमा १ सय २१ रन बनाएका थिए । उनले १ सय ३७ बलको इनिङ्समा ९ चौका र ५ छक्का प्रहार गरे ।लिङगेनलाई करण केसीको बलमा दीपेन्द्रसिंह ऐरीले मिडविकेटमा क्याच लिए । उनको एकदिवसीय अन्तर्राष्ट्रियमा उच्च स्कोर हो भने नामियबाली ब्याटरको दोस्रो उच्च स्कोर हो । जिन पिइरे कोएट्जेले २०१९ को सेप्टेम्बरमा अमेरिकाविरुद्ध १ सय ३६ रन बनाएका थिए ।लिङगेनले कप्तान गेर्हार्ड इरास्मससँग तेस्रो विकेटमा १ सय २४ रनको ठोस साझेदारी गरे । आईसीसी एसोसिएट वर्ष खेलाडी इरास्मसको २१ रनमा कप्तान रोहित पौडेलले क्याच छाड्नु नेपालका महङ्गो पर्यो । इरास्मसले ७९ बल खेली २ चौका र ३ छक्का प्रहार गर्दै ५६ रन बनाए ।लो हेन्ड्रे लवरेन्स नामिबियाबाट आउट हुने पहिलो खेलाडी थिए । उनलाई तेस्रो ओभरमा सोमपाल कामीले ५ रनमा बोल्ड गरे । सन्दीप लामिछानेले अर्का ओपनर कार्ल बिर्केनस्टकलाई १३ रनमा बोल्ड गरे । त्यसपछि लिङगेन र इरस्मसको जोडी जमेको थियो ।करण केसीको पहिलो शिकार जेएन लोफ्टी इटन थिए । इटन ८ रन बनाई ज्ञानेन्द्र मल्लबाट सानदार क्याच भए । जान फ्रालिन्कलाई करणले १३ रनमा बोल्ड गरे । पिकी या फ्रान्सले २ रनमात्र बनाए । जेन ग्रिनले १९ बलमा ४ चौका र १ छक्का प्रहार गरी ३४ रन बनाए । नेपालबाट करणले १० ओभरमा १ मेडन राख्दै ६१ रन खर्चेर ५ र सन्दीपले १० ओभरमा ६६ रन खर्चेर ३ विकेट लिए ।लिग-२ मा नेपालले ओमानसँग खेलेको चार मध्येको तीन खेलमा दोस्रो इनिङ्समा ब्याटिङ गर्दा हारेको थियो । एक खेल रद्द भएको थियो । मोन्टी देसाईको नेपालको प्रशिक्षकको रुपमा यो पहिलो खेल हो । वेस्ट इन्डिजको ब्याटिङ प्रशिक्षक रहेका उनी दुई साता अघि नेपाल आएका थिए ।नामिबिया २०१६ यता पहिलो पटक नेपाल आएर खेलिरहेको छ । पछिल्लो पटक ७ वर्ष अघि काठमाडौं आउदा नामिबियालाई नेपालले विश्व क्रिकेट लिग च्याम्पियनसिपको दुबै खेलमा पराजित गरेको थियो ।लिग-२ मा नेपाल २४ खेलमा १८ अंक जोडी सात राष्ट्र सहभागि प्रतियोगिताको अंक तालिकाको छैटौं स्थानमा छ । नामिबिया ३० खेलमा ३७ अंक जोडी तेस्रो स्थानमा छ । लिग २ मा नेपालको यो सातौं शृंखला हो ।